Det Økonomiske og Sociale Udvalgs udtalelse om »Kommissionens forslag til Rådets afgørelse om vedtagelse af tredje fase af programmet for tværeuropæisk samarbejde inden for de videregående uddannelser TEMPUS III (2000-2006)« () (1999/C 40/08)

Rådet for Den Europæiske Union besluttede den 1. oktober 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Sektionen for Eksterne Forbindelser, som udpegede José Isaías Rodríguez García Caro til ordfører uden studiegruppe. Sektionen vedtog sin udtalelse den 17. november 1998.

Det Økonomiske og Sociale Udvalg vedtog på sin 359. plenarforsamling af 2. og 3. december 1998, mødet den 2. december 1998, med 102 stemmer for, 8 imod og 16 hverken for eller imod, følgende udtalelse.

1. Indledning

1.1. TEMPUS I

1.1.1. Med vedtagelsen af Rådets afgørelse 90/233/EØF den 7. maj 1990 trådte TEMPUS-programmet for tværeuropæisk samarbejde inden for de videregående uddannelser i kraft. ØSU afgav udtalelse om dette program den 25. april 1990.

1.2. TEMPUS II

1.2.1. I overensstemmelse med afgørelsen i artikel 11 fremlagde Kommissionen i 1992 en evalueringsrapport og et forslag til afgørelse om vedtagelse af programmets anden fase.

Det Økonomiske og Sociale Udvalg afgav sin udtalelse på plenarforsamlingen den 27. januar 1993.

1.2.2. Den 29. april 1993 vedtog Rådet afgørelse 93/246/EØF om anden fase af TEMPUS-programmet (1994-1998).

1.2.3. I overensstemmelse med artikel 11 i denne afgørelse fremlagde Kommissionen i 1996 en evalueringsrapport og et forslag til ændring med henblik på tilpasning af TEMPUS-programmet fra 1998.

ØSU blev hørt herom og afgav en udtalelse, der blev vedtaget på plenarforsamlingen i juli 1996.

1.2.4. Rådet vedtog den 21. november 1996 afgørelse 96/663/EØF om ændring af afgørelse 93/246/EØF med henblik på at forlænge TEMPUS II til år 2000.

1.3. TEMPUS III

1.3.1. Den 17. juli 1998 fremsatte Kommissionen et forslag til Rådets afgørelse om vedtagelse af den tredje fase af programmet for tværeuropæisk samarbejde inden for de videregående uddannelser, TEMPUS III, for perioden 2000-2006, og anmodede ØSU om at afgive udtalelse herom.

1.3.2. TEMPUS har i sine forskellige faser gennem årene opretholdt to principper, der må betragtes som fundamentale for programmet:

1.3.3. På den ene side må man fremhæve indsatsen for at styrke udviklingen af uddannelsessystemerne i PHARE- og TACIS-landene. Den har bidraget til at forbedre uddannelsen på universitetsniveau i de støtteberettigede lande og støttet foranstaltninger med henblik på forbedring og reform af de videregående uddannelsesinstitutioners struktur og forvaltning.

1.3.4. På den anden side ser ØSU med tilfredshed på, at der er sket en tilnærmelse mellem erhvervslivet og universiteterne i EU og deres partnere i de lande, der får støtte fra TEMPUS-programmet. Inddragelsen af virksomhederne i programmets udvikling er af stor betydning for dets dynamik, og det må der tages hensyn til i den umiddelbare fremtid.

2. Kommissionens forslag til Rådets afgørelse

2.1. TEMPUS III henvender sig til de lande i Central- og Østeuropa, som ikke har adgang til EF-programmerne SOCRATES og LEONARDO, især dem, der kom ind i TEMPUS på et meget sent tidspunkt (Albanien, Bosnien-Hercegovina, Den Tidligere Jugoslaviske Republik Makedonien), samt de lande, der er støtteberettigede i henhold til TACIS-programmet (de nye uafhængige stater i det tidligere Sovjetunionen og Mongoliet).

2.2. I forbindelse med TACIS-landene vil TEMPUS III tage hensyn til de behov, de har til fælles som følge af den alvorlige finanskrise, der også rammer de videregående uddannelser i de nye uafhængige stater og Mongoliet. TEMPUS-samarbejdet vil styrke adgangen til nye undervisningsmetoder, indførelse af nye studieforløb og tilvejebringelse af vigtigt udstyr.

2.3. Uden at tabe den samlede problematik af syne vil TEMPUS opfylde nogle særlige behov i disse lande ved at støtte foranstaltninger, der effektivt bidrager til en forbedring af de videregående uddannelser.

2.4. I forbindelse med de ikke-associerede central- og østeuropæiske lande, der er omfattet af PHARE-programmet, vil TEMPUS fortsat bestræbe sig på at mindske forskellene mellem disse lande og EU-landene.

Indsatsen vil blive koncentreret om fire prioriterede områder:

2.4.1. Fremme af den regionale dimension, så universiteterne bliver et forbillede for en ny solidaritetsfølelse i regionerne.

2.4.2. Modernisering af de nationale og lokale administrationer gennem efteruddannelse på universiteterne af offentligt ansatte.

2.4.3. Forvaltning af forandringerne i forbindelse med reformen af de videregående uddannelser i de enkelte lande.

2.4.4. Fremme af de resultater, som de associerede lande har opnået i den tid, TEMPUS har været i kraft, så TEMPUS III-landene kan bygge på deres erfaringer.

2.5. TEMPUS er i øjeblikket den eneste EU-ramme for udvikling af forbindelserne mellem universiteter i EU og de lande, der er omfattet af programmet.

Det er derfor nødvendigt at videreføre TEMPUS, så det bliver muligt at konsolidere og udnytte de gode resultater, som de videregående uddannelsessystemer i de støtteberettigede lande er begyndt at opnå.

2.6. TEMPUS skal forlænges for at støtte resultaterne af PHARE- og TACIS-foranstaltningerne inden for de videregående uddannelser, for at forbedre forvaltningen af disse som et væsentligt led i de sociale og politiske reformer og for at konsolidere samarbejdet mellem universiteter og erhvervslivet i bred forstand, som defineret i artikel 3, litra b), i Kommissionens forslag () gennem støtte til de nationale reforminitiativer.

2.7. Det fastlægges i Rådets afgørelse, at programmet løber over seks år fra den 1. juli 2000. I 2004 skal der fremlægges en midtvejsevaluering ledsaget af et forslag til tilpasning af TEMPUS efter 2006.

2.8. Det generelle formål med TEMPUS III er at styrke udviklingen af de videregående uddannelsessystemer gennem et snævert samarbejde med partnere i EU - inden for rammerne af PHARE- og TACIS-programmernes mål om økonomisk og social udvikling af de støtteberettigede lande.

2.9. Derudover har TEMPUS nogle specifikke målsætninger om at bistå de videregående uddannelsessystemer med:

- udvikling af undervisningsprogrammer;

- reform af strukturer og institutioner, herunder deres forvaltning;

- udvikling af en særlig kvalifikationsgivende uddannelse.

3. Bemærkninger

3.1. Generelle bemærkninger

3.1.1. ØSU bifalder, at programmet fastholdes og videreføres efter 2006. Almen uddannelse og erhvervsuddannelse gør mennesker mere frie og gør det muligt for befolkningerne at bevæge sig i retning af større viden, harmoni og velfærd, hvilket fremmer en velafbalanceret samfundsudvikling og en stabil økonomisk udvikling.

Forbedring og styrkelse af de videregående uddannelser og lettelse af borgernes adgang til dem er en af forudsætningerne for et optimistisk syn på fremtiden.

3.1.2. Universiteterne kan spille en stor rolle i den socioøkonomiske udvikling i de lande, der deltager i programmet. ØSU mener derfor, at forbindelserne mellem universiteterne og virksomhederne (forstået som enheder, der omfatter såvel arbejdsgivere som arbejdstagere) bør være snævre og konstante. De akademiske institutioner skal bevare deres selvstændige betydning, samtidig med at de gennem f.eks. aktiv videreformidling af viden til virksomhederne fungerer som en nødvendig, dynamisk støtte i den konkrete virkelighed, ethvert samfund udvikler sig i.

Universiteterne bør - med erhvervslivets kvalificerede støtte - være stedet, hvor samfundets krav til de videregående uddannelser sættes under lup. ØSU mener derfor, det er nødvendigt i højere grad at inddrage erhvervs- og samfundslivets aktører i beslutningerne om gennemførelse af programmet og udvælgelse af de projekter, der fremlægges.

3.1.3. ØSU er ikke enig i princippet om at udelukke de associerede lande i Central- og Østeuropa fra deltagelse i TEMPUS med den begrundelse, at de har adgang til SOCRATES-programmet. ØSU erkender, at det ikke er logisk på én gang at deltage i to programmer, der ligner hinanden, men forstår ikke, hvordan man kan anvende dette udelukkelseskriterium, når nogle lande er længere bagud med hensyn til forbedring af uddannelsessystemerne end andre.

SOCRATES-programmet tæller ikke blandt sine målsætninger at udvikle deltagerlandenes videregående uddannelsessystemer. Derfor burde de associerede lande, som stadig har brug for at styrke og forbedre disse systemer, kunne nyde godt af TEMPUS-programmets målsætninger.

ØSU opfordrer derfor Kommissionen og Rådet til at være opmærksom på dette forhold og tillade disse lande skiftevis deltagelse i begge programmer - afhængig af behovet for reform og forbedring af de videregående uddannelsessystemer.

3.1.4. ØSU mener, at forbedring af de videregående uddannelsers struktur og institutioner i TEMPUS-landene er en opgave, der bør have høj prioritet, når det gælder om at styrke den sociale og økonomiske udvikling i de pågældende lande.

Forvaltningen af de videregående uddannelsesinstitutioner kræver kvalificerede fagfolk, som kan effektivisere universiteterne mest muligt, så at det med de altid sparsomme midler, der er til rådighed, kan lykkes at opfylde målene for sådanne akademiske institutioner.

ØSU mener derfor, at de fælleseuropæiske projekter, som har til formål at udvikle foranstaltninger til forbedring af forvaltningen af universitetscentre i de støtteberettigede lande, foruden universiteter i EU-medlemslandene også bør inddrage virksomheder, der kan videregive deres egne erfaringer med forvaltning.

3.1.5. Det nævnes i begrundelsen til forslaget til afgørelse, at det er Fællesskabets opgave at hjælpe PHARE-partnerlandene i det tidligere Jugoslavien med at genfinde en solidaritetsfølelse, hvilket ØSU tilslutter sig.

En af metoderne til at opnå dette er at lade universiteter i områder, der har lidt under interetniske konflikter, deltage i projekter, som tvinger dem til at samarbejde med hinanden og med universitetsinstitutioner i deres geografiske nærhed, enten i EU eller i associerede lande.

ØSU opfordrer Kommissionen til at styrke og prioritere denne type aktiviteter for at lette tilnærmelsen mellem borgerne i disse konfliktfyldte områder.

3.1.6. Udvikling af undervisningsprogrammer er et af målene for TEMPUS III. I et samfund, der nærmer sig det tredje årtusind, og hvor materialismen er i højsædet i de europæiske borgeres hverdag, er det nødvendigt at skabe et modbillede til den overdrevent materialistiske udvikling.

Efter ØSU's mening er det vigtigt ikke at glemme de humanistiske fag i forbindelse med udvikling af undervisningsprogrammer, studieforløb og kurser. Humanismen kan være med til at genskabe solidaritet og tilnærmelse mellem befolkninger.

3.1.7. Mens de fælleseuropæiske projekter baner vej for en reform af uddannelsessystemerne, må man ikke glemme, at konstant kvalitetsforbedring er en proces, som universiteterne nødvendigvis må deltage i.

Reformerne kan overhales af udviklingen, hvis ikke man gør sig det klart, at det er nødvendigt hele tiden at forbedre det produkt, man tilbyder samfundet. ØSU finder det vigtigt, at de fælleseuropæiske projekter indeholder aktiviteter, der sikrer en konstant forbedring af de videregående uddannelsers kvalitet.

ØSU anbefaler, at der ved udvælgelsen af fælleseuropæiske projekter lægges størst vægt på tilstedeværelsen af foranstaltninger til indførelse af systemer til kvalitetssikring af universitetsinstitutioner, studieplaner og -programmer.

3.1.8. ØSU anser det for nødvendigt i særlig grad at fremme indgivelse og godkendelse af fælleseuropæiske projekter, der omfatter støtteforanstaltninger til efter- og videreuddannelse, omskoling og praktik i virksomhederne i EU for universitetslærere fra modtagerlandene. Hvis man skal sikre kvaliteten i universitetsuddannelserne, er det nødvendigt med kvalificerede lærere, som har adgang til ny viden.

3.2. Særlige bemærkninger

3.2.1. For ikke at skabe forvirring er det efter ØSU's mening nødvendigt at have en klar terminologi i forslagets hovedtekst og i bilagene. Når de stater, der kan omfattes af TEMPUS-programmet, i forslagets artikeldel defineres som »støtteberettigede« (spansk: »destinatarios«), bør samme betegnelse anvendes i bilaget, så man kan skelne mellem »associerede« og »støtteberettigede« lande (O.a.: hvilket ikke er tilfældet i den spanske udgave).

3.2.2. En af målsætningerne for TEMPUS I var at øge mulighederne for sprogundervisning i et samarbejde mellem EU-landene og de TEMPUS-støtteberettigede lande.

ØSU konstaterer, at dette i tredje fase af TEMPUS ikke længere er en målsætning, og at sprogundervisning heller ikke indgår i programforanstaltningerne. Sproget må dog betragtes som det naturlige middel til forståelse mellem mennesker. Hvis der ikke findes et fælles udtryksmiddel, er vejen lukket for forståelse og tolerance.

Der bør tages initiativ til at genindføre sprogundervisningssamarbejdet mellem EU-landene og de støtteberettigede lande i den tredje fase af TEMPUS gennem støtte til uddannelse af sproglærere.

3.2.3. Studenters mobilitet mellem universiteter, der deltager i programmet, er et af de mest positive elementer i den kulturelle udveksling og vidensudvekslingen i et solidarisk Europa uden grænser.

ØSU bifalder programmets prioritering af projekter, der anerkender studieperioder gennemført på andre universiteter. Dette prioriterede udvælgelseskriterium bør generaliseres og veje tungt i forbindelse med tildeling af projektstøtte. Når uddannelsesforløb på fremmede universiteter gøres mere tiltrækkende, fremmes udveksling og mobilitet.

3.2.4. ØSU har gentagne gange i udtalelser forud for programmets ikrafttræden slået til lyd for, at der i det rådgivende udvalg bør sidde en repræsentant for universiteterne og en repræsentant for erhvervslivet fra hver medlemsstat. På baggrund af den særlige betydning, TEMPUS tillægger foranstaltninger, der fremmer samarbejdet mellem universiteter og de socioøkonomiske aktører, især virksomhederne, finder ØSU det klogt at inddrage dem i det rådgivende udvalg, der skal evaluere programmet.

I TEMPUS III reduceres denne tilstedeværelse til én repræsentant for hver medlemsstat.

Hvis begrundelsen for dette skridt er at spare på midler og udgifter, bør det ud fra en cost/efficiency-analyse overvejes, om det ikke i dette tilfælde ville være rimeligt at ofre dette princip til fordel for en større og bedre støtte til de opgaver, som det rådgivende udvalg pålægges ifølge forslaget til afgørelse.

ØSU understreger derfor behovet for, at såvel universiteter som erhvervs- og interesseorganisationer er repræsenteret i det rådgivende udvalg. Antallet af repræsentanter pr. medlemsstat bør derfor fastholdes på det hidtidige niveau, og denne sammensætning anbefales som et middel til at forbedre de forhold, der er formålet med oprettelsen af udvalget.

3.2.5. TEMPUS-programmets udvikling har skabt en fond af positive og negative erfaringer, som eftertiden kan øse af. TEMPUS III bør eksplicit støtte udbredelsen af kendskabet til de projekter og aktiviteter, der er gennemført i årenes løb, så at institutioner og organisationer, der ønsker at deltage, har noget at referere til, når retningslinjerne for udformningen af fælleseuropæiske projekter skal udstikkes klart.

Lige så vel som det er vigtigt for programmets deltagere at have adgang til en håndbog for ansøgere, der klart beskriver alle programmets betingelser, bør de kunne råde over en oversigt over gennemførte projekter, der giver oplysninger om deltagerne, så de kan benytte sig af deres erfaringer til at forbedre kvaliteten af fremtidige TEMPUS-projekter.

3.2.6. Forbedring af den offentlige forvaltning på nationalt og lokalt plan i de støtteberettigede lande er højt prioriteret af myndighederne i de lande, der deltager i PHARE- og TACIS-programmerne. De ansattes kvalifikationer skal forbedres, så de kan tackle de nye forvaltningsbehov, der opstår som følge af den igangværende reformproces.

Universiteterne i de støtteberettigede lande kan spille en vigtig rolle i denne efteruddannelse af de ansatte. De har den nødvendige infrastruktur og kan søge bistand hos universiteter i EU-landene og de associerede lande for sammen at finde frem til en velegnet model for livslang uddannelse for de offentligt ansatte i de støtteberettigede lande.

ØSU mener, at disse uddannelsesaktiviteter bør have en større plads i programmet, og hensigten med dem præciseres nærmere i bilaget til forslaget til afgørelse.

3.2.7. Foranstaltninger til forbedring af de socioøkonomiske aktørers uddannelse i de støtteberettigede lande gennem uddannelsesaktiviteter for fagforenings- og virksomhedsrepræsentanter bør efter ØSU's mening tages med i betragtning under udarbejdelsen af de programmer, der skal fremme reformen af de sociale og økonomiske systemer i de pågældende lande. De sociale og økonomiske aktørers deltagelse i uddannelsesprogrammerne bør ske på lige fod.

3.2.8. ØSU anbefaler størst mulig gennemsigtighed i forbindelse med udbredelsen af de oplysninger, der skal til for at fremme deltagelsen i programmet. Det bør sikres, at nye videregående uddannelsesinstitutioner og virksomheder i EU-landene kan inddrages i TEMPUS-projekterne, så man undgår, at deltagelse forbeholdes den samme snævre kreds. Dermed banes vejen for nye ideer og muligheder, som kan berige de allerede indhøstede erfaringer med programmet.

Bruxelles, den 2. december 1998.

Beatrice RANGONI MACHIAVELLI

Formand for Det Økonomiske og Sociale Udvalg

() EFT C 270 af 29.8.1998, s. 9.

() b) »erhvervsliv« og »virksomhed« omfatter alle former for økonomisk aktivitet uanset deres juridiske status, lokalsamfund og offentligretlige organer, uafhængige økonomiske organisationer, handels- og industrikamre og/eller tilsvarende faglige sammenslutninger, arbejdsgiver- og arbejdstagerorganisationer samt uddannelsesorganerne ved ovennævnte institutioner og organisationer (KOM(98) 454 endelig udg.).

BILAG til Det Økonomiske og Sociale Udvalgs udtalelse

BILAG til Det Økonomiske og Sociale Udvalgs udtalelse

Følgende ændringsforslag, som modtog mindst en fjerdedel af de afgivne stemmer, blev forkastet under debatten:

Punkt 3.1.2, første afsnit

»virksomhederne (forstået som ...)« ændres til »erhvervs- og samfundsgrupperne«.

Afstemningsresultat

For: 54, imod: 59, hverken for eller imod: 3.

Punkt 3.1.2, andet afsnit

Læses således: »med erhvervs- og samfundsaktørernes kvalificerede støtte« (i stedet for »erhvervslivets«).

Afstemningsresultat

For: 47, imod: 63, hverken for eller imod: 6.